REPUBLIKA SRBIJA

NARODNA SKUPŠTINA

Odbor za smanjenje siromaštva

32 Broj: 06-2/362-09

16. decembar 2009. godine

B e o g r a d

**Z A P I S N I K-SLUŽBENA BELEŠKA**

**SA 15. SEDNICE ODBORA ZA SMANjENjE SIROMAŠTVA**

**NARODNE SKUPŠTINE REPUBLIKE SRBIJE**

**ODRŽANE 10. DECEMBRA 2009. GODINE**

Sednica je održana u formi javnog slušanja kao zajednička sednica Odbora za smanjenje siromaštva, Odbora za rad, boračka i socijalna pitanja i Odbora za međunacionalne odnose, uz podršku UNHCR-a i UNDP-a.

Sednica je počela u 12,00 časova.

Sednicom je predsedavala Snežana Stojanović-Plavšić, predsednica odbora za smanjenje siromaštva.

Sednici su prisustvovali sledeći članovi Odbora: Žarko Pivac, Vitomir Mihajlović, Radoslav Milovanović, Donka Banović, Nikola Savić i Jovan Damjanović.

Sednici nisu prisustvovali: Tamaš Tot, Đura Mučenski, Aleksandar Jugović, dr Nikola Krpić, Miloš Radulović, Dragan Čolić i Marina Toman, članovi Odbora.

Sednici su prisustvovali sledeći narodni poslanici: Dragiša Đoković, Meho Omerović, Petar Kuntić, Viorel Žura, Miletić Mihajlović, Riza Halimi, Stefan Zankov, Sulejman Spaho i Milica Vojić-Marković.

Sednici su prisustvovali i: Eduardo Arboleda, šef predstavništva UNHCR-a u Srbiji, Davor Rako, Ljubimka Mitrović, Snežana Sazdić, Stephania Woldenberg, predstavnici UNHCR-a; Jelena Jokanović projekt-menadžer, OEBS; Goran matić, direktor Kancelarije Saveta za nacionalnu bezbednost; Bela Ajzemberger, predstavnik Ministarstva za ljudska i manjinska prava; Svetlana Velimirović, zamenik Komesara za izbeglice; Zorica Lončar-Kasalica, načelnik Uprave za upravne poslove, MUP RS; dr Rajko Đurić, predstavnik Zaštitnika građana; Ivan Sekulović, koordinator za finansijsku i tehničku pomoć-Tim za socijalnu uključenost i smanjenje siromaštva; Ivanka Kostić, direktorka PRAXIS-a; Ivana Stanković, koordinator projekta-PRAXIS; Jasmina Miković, zamenica izvršne direktorke-PRAXIS; Biljana Ledenica, Jelena Manić, predstavnice UNDP-a.

Snežana Stojanović-Plavšić je otvorila zajedničku sednicu sva tri odbora saglasno članu 77. stav 8 Poslovnika Narodne skupštine Republike Srbije i predložila da se radi prema prema predloženom

D n e v n o m r e d u:

1. Apatridija i siromaštvo u Srbiji.

**PRVA TAČKA** – Apatridija i siromaštvo u Srbiji

**Snežana Stojanović-Plavšić** je istakla da je sednica sazvana u ovoj formi imajući u vidu značaj teme, kao i povezanost apatridije i siromaštva. Lica bez državljanstva predstavljaju posebno ugroženu kategoriju, koja usled nemogućnosti ostvarivanja svog pravnog subjektiviteta, veoma često biva izložena ekstremnom siromaštvu. Izrazila je posebno zadovoljstvo što sednici prisustvuju predstavnici međunarodnih i nevladinih organizacija koje se bave problematikom apatridije, kao i predstavnici relevantnih ministarstava, neposredno nadležnih za rešavanje problema apatridije izuzev predstavnika Ministarstva za državnu upravu i lokalnu samoupravu koji su uredno pozvani da prisustvuju sednici. Sednica je organizovana uz punu podršku UNHCR-a koji se problemima izbeglica, interno raseljenih lica i lica bez državljanstva bavi na globalnom nivou, a dugi niz godina i u Srbiji. Problem apatridije u Srbiji pogađa najmanje oko 17.000 ljudi i to najčešće predstavnika romske populacije, koji žive u oko 600 naselja, pod veoma teškim uslovima. Ideja svih partnera koji se bave ovom problematikom je da se pitanje lica bez državljanstva mora rešiti zakonom koji bi dao adekvatna rešenja. Posebno je pozdravila predsednicu Narodne skupštine, prof. dr Slavicu Đukić-Dejanović, istakavši da njeno prisustvo posebno ističe značaj teme koja je tema sednice, kao i potvrdu činjenice da je prepoznata ozbiljnost problema i da postoji rešenost Narodne skupštine da se iznađu najbolja rešenja.

**Prof. dr Slavica Đukić-Dejanović** je pozdravila sve prisutne i istakla da je problem apatridije bio istican na sednicama odbora Narodne skupštine i ranije u kontekstu ljudskih i manjinskih prava. Zajednička sednica tri odbora, organizovana u formi javnog slušanja i u potpunosti posvećena ovoj temi, ukazuje na odlučnost da se problemu apatridije pristupi na sveobuhvatan način i predstavlja važan korak u pogledu njegovog suštinskog rešavanja na zakonodavnom planu. Prema podacima kojima se raspolaže, u Srbiji živi najmanje 17.000 lica koja su bez državljanstva, od kojih je najveći broj pripadnika romske populacije koji žive na marginama društva i imaju problem da ostvare svoja građanska prava. Uzroci ovog problema su: neujednačena praksa, različito tumačenje postojećih propisa, što dovodi do pravne nesigurnosti i onemogućava veliki broj lica da budu upisana u matične knjige rođenih. Ustavom Republike Srbije zagarantovana su osnovna ljudska prava i slobode svim građanima, uključujući i pravo na pravnu ličnost. Naša država je potpisala i ratifikovala određen broj međunarodnih i regionalnih sporazuma u oblasti ljudskih prava čime je nedvosmisleno izrazila stav da je kao država opredeljena za demokratske vrednosti. Preuzete su obaveze da se omogući svim građanima da ostvaruju svoja prava bez diskriminacije i predrasuda. Zakonodavni okvir u oblasti ljudskih prava Republike srbije u značajnoj meri je poboljšan usvajanjem sveobuhvatnog antidiskriminacionog zakona i Zakonom o nacionalnim Savetima nacionalnih manjina koje je Narodna skupština usvojila u sadašnjem sazivu. Suština u pronalaženju zakonskog rešenja problema pravno nevidljivih lica jeste zadatak koji je pred svim partnerima u ovom procesu. Veliki doprinos u rešavanju pitanja apatridije u Srbiji daće usvajanje Zakona o postupku priznavanja pravnog subjektiviteta, kojim će se urediti pravo na priznavanje pravnog subjektiviteta lica kome ovo pravo nije priznato. Model pomenutog Zakona, koji je zasnovan na najboljim primerima uporedne prakse ponudio je Vladi republike Srbije UNHCR sa svojim partnerima.

Predsednica je pozvala sve narodne poslanike i predstavnike izvršne vlasti da u koordinisanoj aktivnosti svi daju doprinos u donošenju Zakona. Zahvalila se na dosadašnjoj podršci međunarodne zajednice i pozvala međunarodne organizacije, da u skladu sa svojim mogućnostima nastave da pružaju ekspertsku podršku Narodnoj skupštini u naporima da pokrene, menja i unapređuje stvarnost u smislu punog ostvarivanja prava za svakog našeg građanina. Narodna skupština će učiniti sve, u okviru svojih nadležnosti da zakonodavstvo u ovoj oblasti bude životvornije i da se brzo i lako primenjuje u interesu svih lica kojima nije priznat pravni subjektivitet.

Prikazan je film u trajanju od 17 minuta, koji su pripremili UNHCR i PRAXIS. Film je ilustrovao veoma težak položaj lica bez pravnog subjektiviteta, kao i dugačak i složen postupak pribavljanja ličnih dokumenata za ova lica. Ukazano je na nepostojanje saradnje i procedura između državnih organa, nadležnih za rešavanje ovog problema.

**Eduardo Arboleda** je ukratko predstavio nadležnosti i aktivnosti UNHCR-a koji ima kancelarije širom sveta i pruža pomoć izbeglicama, interno raseljenim licima i licima bez državljanstva. U Srbiji je veoma aktivno učestvovao u rešavanju brojnih problema ovih lica, naročito u poslednjim decenijama. UNHCR trenutno pomaže oko 11 miliona izbeglica i oko 14 miliona interno raseljenih lica širom sveta, ali ima mandat i odgovornost da obezbedi zaštitu licima bez državljanstva i onim licima koja se nalaze u riziku da postanu lica bez državljanstva. Ovaj mandat je UNHCR-u poverila skupština UN 1996. godine. Procenjuje se da u svetu ima preko 10 miliona lica bez državljanstva ili lica koja se nalaze u riziku da izgube državljanstvo.

Istakao je da je UNHCR u Srbiji prisutan preko 30 godina, za koje vreme su pomoć pružili za preko 500.000 lica. Nastoje da pomognu izbeglicama u nadi da će ovo poglavlje u Srbiji uskoro biti zatvoreno. Pomoć pružaju velikom broju interno raseljenih ljudi sa Kosova, ali tek od nedavno pomoć pružaju i licima koja se nalaze u riziku od apatridije u Srbiji. Ovaj problem postaje sve veći, a naročito neproporcionalno utiče na romsku populaciju, koja se nalazi u stanju velikog siromaštva. Apatrid je osoba koja ne može da uživa zaštitu države i nema pristup osnovnim ljudskim pravima. Ispravno je reći da se u Srbiji ne može govoriti o osnovnom pojmu apatridije, jer nema ljudi kojima je uskraćeno državljanstvo. U Srbiji se problem apatridije može kategorisati na postojanje lica koja se nalaze u riziku da postanu lica bez državljanstva, kojima nije uskraćeno nacionalno državljanstvo, ali koja nemaju lična dokumenta i druga dokumenta, što im stvara prepreku za ostvarivanje osnovnih ljudskih prava. Procena da u Srbiji ima oko 17.000 lica bez ličnih dokumenata zasniva se na istraživanju koje je radio istraživački centar „Argument“ i Danski izbeglički savet, kao i na osnovu neposrednog iskustva UNHCR-a stečenog na terenu, naročito kada je sprovođen Projekat besplatnog upisa Roma u matične knjige rođenih, koji je finansirala Evropska unija.

Ukazao je na moguće vidove pomoći koju Narodna skupština može da pruži u rešavanju ovog problema.

-Potrebna je aktivna podrška da Srbija potpiše Konvenciju o smanjenju broja lica bez državljanstva iz 1961. godine. Srbija već primenjuje većinu međunarodnih standarda iz ovog domena, tako da se ništa ne može izgubiti, a mnogo toga može da se dobije. Ovo bi predstavljalo pozitivan korak i doprinelo bi poboljšanju slike koju Srbija ima u svetu;

-Potrebno je podržati zakonodavne promene kojima bi se omogućilo stvaranje mehanizama za lakšu identifikaciju onih koji se nalaze u stanju apatridije, a to je u skladu sa dešavanjima i drugim evropskim zemljama, a Srbiji bi omogućilo da postane lider u obezbeđivanju ljudskih prava na ovim prostorima;

-Potrebno je podržati sistemske promene, kroz usvajanje Modela zakona o postupku priznavanja pravnog subjektiviteta, čime bi se olakšao postupak civilne registracije lica bez ličnih dokumenata i omogućio pristup osnovnim ljudskim pravima za ova lica.

-Potrebno je predlaganje i usvajanje amandmana na Zakon o prebivalištu i boravištu čime bi se omogućilo licima koja žive u neformalnim naseljima da dobiju potvrdu o prijavi boravišta i adresu.

**Miletić Mihajlović** je pozdravio sve prisutne u ime članova Odbora za međunacionalne odnose i istakao značaj problema koji je na Dnevnom redu, kao i obavezu njegovog hitnog rešavanja.

Ukazao je na posebno izražen problem apatridije prisutan u romskoj populaciji, s čim u vezi je Odbor za međunacionalne odnose formirao Pododbor koji se bavi problemima romske populacije. Naglasio je da kapacitet Pododbora nije iskorišćen u dovoljnoj meri i izrazio uverenje da će Odbor jedinstveno pružiti podršku u rešavanju problema osoba bez državljanstva.

Istakao je da rešavanje problema pravno nevedljivih lica predstavlja primarnu obavezu čitavog društva kako bi bilo moguće uvesti red i pravni poredak u državi i tako omogućiti svim građanima da uživaju zagarantovana ljudska prava.

**Meho Omerović** je istakao dva aspekta problema osoba bez državljanstva.

Jedan predstavlja unutrašnji, politički aspekt koji je potrebno regulisati kroz usvajanje adekvatnog zakonskog okvira, pri čemi Narodna skupština ima ključnu ulogu. Odbor za rad, boračka i socijalna pitanja će preko matičnog Ministarstva učiniti sve u okviru svojih nadležnosti, a posebno kroz predstojeće zakonodavne aktivnosti, kako bi se položaj lica bez državljanstva učinio podnošljivijim. Teškoće u efikasnom poboljšanju položaja ovih lica predstavlja siromaštvo države i postojanje velikog broja drugih lica koja se nalaze u stanju socijalne potrebe. Obezbeđivanje licima posedovanje ličnih dokumenata je u domenu Ministarstva za državnu upravu i lokalnu samoupravu i Ministarstva unutrašnjih poslova i potrebno je obezbediti koordinisanu aktivnost svih relevantnih subjekata.

Naglasio je da je u izradi novi Zakon o socijalnoj zaštiti, za koji je Vlada odobrila organizovanje javne rasprave. Ovim budućim zakonom se apatridima pruža samo posebna zaštita, jer korisnici svih vidova socijalne zaštite mogu biti samo državljani Republike Srbije. Lica bez državljanstva i stranci kojima je potrebna pomoć, moći će da koriste uslugu hitne pomoći, koju mogu koristiti dok ne reše svoj status, a potom mogu koristiti i druge vidove zaštite: jednokratnu materijalnu pomoć, materijalno obezbeđenje porodice i tuđu negu i pomoć. Usluga hitne intervencije se prvi put izričito formuliše nekim zakonom i podrazumeva, pre svega, smeštaj u prihvatilištima i prihvatnim stanicama. Ovo je usluga lokalnog karaktera, koju obezbeđuju jedinice lokalne samouprave. Srbija je ratifikovala revidiranu Socijalnu povelju, a novim zakonom se predviđa da korisnici socijalne zaštite osim građana Republike Srbije mogu da budu i stranci i lica bez državljanstva, u skladu sa našim zakonima i međunarodnim ugovorima. Usluge socijalne zaštite koje se pružaju korisnicima usmerene su pre svega na pružanje podrške i pomoći građanima i njihovim porodicama, radi poboljšanja i očuvanja kvaliteta života i otklanjanja rizika nepovoljnih okolnosti, kao i razvoja potencijala korisnika za samostalan život u zajednici i obezbeđenja jednakog tretmana svim licima koja legalno borave na teritoriji Republike Srbije.

Posebnu pažnju je usmerio na značaj međunarodnog aspekta na rešavanja pitanja osoba bez državljanstva. Ukazao je na izazove sa kojima se Srbija već susreće i sa kojima će posebno morati da se suoči nakon 19. decembra kada će stupiti na snagu Sporazum o viznim olakšicama, kao i primena Ugovora o readmisiji koji je Srbija potpisala. Očekivana situacija odnosiće se i na veliki broj stranih državljana i osoba bez državljanstva, kao i na direktnu odgovornost Republike Srbije u slučaju njihovog nelegalnog boravka na stranim teritorijama. Biće potrebno utvrditi da li su ova lica stupila na teritoriju strane države uz posedovanje srpskog pasoša i da li su na nezakonit način iz Srbije dospeli na teritoriju strane države. Postoji realna mogućnost da u Srbiju stigne na hiljade ovih ljudi, iz stranih država sa kojima Srbija nema potpisane Ugovore o readmisiji, pa će prema odredbama međunarodnog prava oni ostati na teritoriji Srbije, dok ne budu potpisani bilateralni ugovori, ili ova lica ne nađu utočište na nekoj drugoj teritoriji. Evropski komesar za bezbednost i pravosuđe je izjavio da bez potpisa ministara svih 27 zemalja članica Evropske unije neće biti moguća ratifikacija navedenih ugovora. Proces povratka ovih lica traje već oko tri godine, za koje vreme je u Srbiju došlo oko 10.500 lica, a od njih je oko 4800 bilo dopraćeno uz medicinski i policijski nadzor. Veliki broj ljudi je vraćen bez ikakve imovine i dokumenata i obezbeđenog smeštaja. Ugovori o readmisiji predviđaju davanje izvesne novčane pomoći od strane Evropske unije zemlji na čiju teritoriju se vrši povrat ljudi. Srbija nije obezbedila smeštaj za povratnike, ali im je omogućeno da dobiju privremena dokumenta i ishranu u narodnim kuhinjama. Ovakva situacija predstavlja veliki problem, jer kapaciteti narodnih kuhinja nisu dovoljni ni za uživaoce socijalne pomoći, državljane Republike Srbije.

**Ivanka Kostić** je izrazila zadovoljstvo zbog izraženih stavova iz uvodnih izlaganja, na osnovu kojih je stekla utisak da su svi govornici izrazili podršku za rešavanje problema. Svoje izlaganje je usmerila na lica koja su rođena u Srbiji, ali se iz različitih razloga nalaze u stanju pravne nevidljivosti, ne poseduju lična dokumenta nemaju državljanstvo, iako su rođeni u Srbiji i iz svih ovih razloga ne uživaju osnovna ljudska prava i pravnu zaštitu države, na šta imaju prava. Ovakva lica ne koriste prava na socijalnu zaštitu koja im pripadaju. Najveći broj lica bez državljanstva pripada romskoj populaciji, a od njih, najugroženija su romska deca, koja se često rađaju kod kuće, a roditelji činjenicu njihovog rođenja ne prijave nadležnim organima. Mnoge žene se porađaju u bolnici, ali bez ikakvih dokumenata, ili na osnovu tuđih zdravstvenih knjižica. Veliki problem predstavlja i činjenica da se kao roditelji dece prijavljuju babe i dede, zato što oni, za razliku od roditelja poseduju lična dokumenta. Roditelji su često nedovoljno informisani o zakonskoj obavezi prijavljivanja rođenja dece. Visoki stepen siromaštva, nepismenosti, jezičke barijere, straha, ali i nepoverenje u nadležne organe. Kako bi se prevazišle sve navedene barijere, ovim licima je neophodno obezbediti besplatnu pravnu pomoć. Postupak naknadnog upisa činjenice rođenja u matičnu knjigu rođenih, pod uslovom da stranka raspolaže svim potrebnim dokumentima, što se dešava veoma retko, traje oko pet meseci, u suprotnom, traje i preko godinu dana. Dokazi se ne pribavljaju po službenoj dužnosti, već je sav teret dokazivanja na podnosiocu zahteva. Postupak naknadnog upisa je često nepoznanica i problem i državnim organima koji su direktno nadležni za njegovo sprovođenje. Opštinski organi uprave i centri za socijalni rad su prinuđeni da traže stručna mišljenja od nadležnih ministarstava, koja ne daju jasne smernice. Centri za socijalni rad se ponekad obraćaju i nevladinim organizacijama kako bi dobili stručno mišljenje u vezi sa postupcima koje treba da vode. Svi ovi problemi su posledica ne postojanja zakonskog rešenja kojim bi bio preciziran postupak naknadnog upisa činjenica rođenja u matične knjige rođenih, odnosno postupak upisa činjenice rođenja, dok je postupak upisa činjenice smrti zakonom regulisan. Podatak o rođenju, nakon isteka zakonskog roka od 30 dana posle rođenja, matičar može upisati u matičnu knjigu rođenih, samo na osnovu rešenja nadležnog organa, ali zakonom nije regulisan sam postupak na osnovu koga će organ doneti rešenje, kao ni dokazi koje je potrebno podneti, rokovi, legitimacija i drugo. Akcioni planovi za unapređenje Strategije za unapređenje položaja Roma, kao jedan od osnovnim ciljeva postavlja rešavanje ovog problema. Problem nedostatka ličnih dokumenata je prepoznat kao glavna prepreka pristupu pravima. U praksi se dešava situacija da organi uprave umesto da rešavaju po zahtevima, upućuju stranku da pokrene parnični postupak pred sudom u kome će zahtevati utvrđivanje materinstva, odnosno očinstva, a ne činjenicu rođenja. Sud u parničnom postupku postupa po tužbi lica koje nema procesnu sposobnost, jer je pravno nevidljivo. Presuda kojom se utvrđuje materinstvo i očinstvo sadrži podatke kojima se utvrđuje činjenica rođenja, iako utvrđivanje činjenice rođenja nije postavljeno tužbenim zahtevom, te ti podaci i ne mogu biti deo presude. Postoje sudovi koji u praksi odbijaju da postupaju po navedenim tužbama. Deca su prinuđena da tuže svoje roditelje, ili naslednike roditelja ili državu Srbiju, a to nerado čine. Organ uprave presudu donetu u postupku utvrđivanja materinstva i očinstva ceni samo kao jedan u nizu dokaza i može odlučiti da takvu presudu uvaži kao dokaz za upis u matičnu knjigu rođenih, ili odbije presudu. Rešenje navedenog problema leži ili u donošnjeu posebnog zakona kojim će se regulisati postupak naknadnog upisa činjenice rođenja u matične knjige rođenih, ili da se ovaj postupak reguliše kroz izmene i dopune postojećih zakona. U svakom slučaju postupak mora biti jasan, lak i efikasan, kao i dostupan najširem krugu lica bez državljanstva.

**Saša Gajin** je istakao da zahtev za priznavanje pravnog subjektiviteta pravno nevidljivih lica nije samo pravna obaveza države, već predstavlja moralni imperativ čitavog društva. Pravnim okvirom za priznavanje pravnog subjektiviteta je pokriven veliki broj relevantnih pitanja. Suštinskih političkih prepreka za usvajanje zakona kojim bi se regulisala ova materija nema. Relevantna ministarstva, kao i odbori u Narodnoj skupštini stoje na zajedničkom stanovištu da je potrebno doneti adekvatnu pravnu regulativu. Partneri iz međunarodne zajednice godinama unazad upućuju zahteve za usvajanje zakonskog rešenja problema osoba bez državljanstva.

Naglasio je da ne postoje pravne prepreke za usvajanje potrebnog zakonskog okvira za regulisanje postupka upisa činjenice rođenja u matične knjige rođenih, a vrhovni osnov leži u odredbama Ustava Republike Srbije. Sistemski zakoni, takođe, ne sadrže nikakve prepreke. Istorijski-pravno posmatrano prepreka nema, jer je identičan problem postojao i nakon završetka Drugog svetskog rata, kada se veliki broj ljudi našao u poziciji da nema lična dokumenta ni priznat pravni subjektivitet. Postupak je tada bio veoma jednostavan i efikasan: pravni subjektivitet se priznavao licu uz potvrdu dve punoletne osobe, koje su posedovale identifikaciona dokumenta.

**Ljiljana Lučić** je istakla da apatridija u klasičnom značenju te reči, u srbiji ne postoji. Država se nakon izbegličke krize i velikog broja interno raseljenih lica sa Kosova i realizacijom Ugovora o readmisiji, suočava sa problemom postojanja velikog broja lica koja nemaju lična dokumenta. Više od 70% ovih građana su pripadnici romske etničke zajednice. Probleme u vezi sa neposedovanjem ličnih dokumenata ima i domicilna romska populacija. Svi strateški dokumenti Vlade prepoznaju romsku etničku zajednicu kao kategoriju koja je izuzetno osetljiva na posledice društvene isključenosti i siromaštva i sadrže u sebi programe i planove za rešavanje ovih problema. Obezbeđivanje prava svim licima da steknu lična dokumenta predstavlja osnov za ostvarivanje i svih drugih prava iz najrazličitijih oblasti.

**Bela Ajzenberger** je istakao da su UN 1961. godine donele Konvenciju o smanjenju broja lica bez državljanstva, čije su odredbe posvećene nastojanjima da se smanji broj osoba bez državljanstva. Konvenciju su potpisale SFRJ i sve države sledbenica, ali ova Konvencija još uvek nije ratifikovana, mada su u postupku pripreme za njenu ratifikaciju. Značajan međunarodni dokument u ovoj oblasti je i Konvencija UN o statusu lica bez državljanstva iz 1954. godine. Na regionalnom i evropskom planu, od posebnog značaja je Evropska povelja o državljanstvu iz 1997. godine kojoj Srbija nije pristupila. U Srbiji ne postoji izgrađen efikasan sistem zaštite osoba bez državljanstva, kakav postoji u pojedinim evropskim državama. Pod pojmom apatrida podrazumevaju se kako lica bez državljanstva, tako i lica koja se nalaze u riziku da postanu osobe bez državljanstva. U Srbiji kategoriji koja je u posebnom riziku od apatridije pripada romska populacija i to onaj deo koji živi u neformalnim naseljima. Njima je onemogućen pristup mnogim socijalno ekonomskim i drugim pravima, s obzirom da nisu upisani u matične knjige rođenih, ne poseduju lična dokumenta.

Naglasio je da je za prevazilaženje ovakvog stanja potrebna dosledna primena Nacionalne strategije za smanjenje siromaštva, Nacionalne strategije za unapređenje položaja Roma. Važna mera predstavlja i usvajanje zakona kojim bi se regulisao postupak za priznavanje pravnog subjektiviteta osoba bez državljanstva i zakona o prebivalištu i boravištu. Ministarstvo za ljudska i manjinska prava ima kancelariju za prihvat lica iz readmisije na Aerodromu Nikola Tesla koja funkcioniše zajedno sa Komesarijatom za izbeglice. Liberalizacijom viznog režima biće povećana pažnja koja se usmerava na povratnike, jer je to jedan od uslova za ukidanje viznog režima. Približavanje Srbije Evropskoj uniji može dovesti do pojave da Srbija postane zemlja prvog azila.

**Zorica Lončar-Kasalica** je istakla da je MUP aktivni učesnik u svim telima koja se bave problematikom lica bez državljanstva, aktivno sprovodi planove koje je usvojila Vlada Republike Srbije i učestvuje u implementaciji strategija koje se odnose na ovu oblast. MUP sprovodi i već zaključene sporazume o readmisiji i aktivno učestvuje u povratku lica koja neregularno borave u zemljama u kojima nemaju dozvolu boravka. Pomenuti procesi podrazumevaju rešavanje predhodnog pitanja, koje se odnosi na utvrđivanje identiteta i državljanskog statusa lica bez pravnog subjektiviteta. MUP sarađuje sa Ministarstvom za ljudska i manjinska prava i njihovom kancelarijom koja se nalazi na aerodromu gde se odvija i najveći prihvat ljudi u postupku readmisije, a koji se na licu mesta upućuju na nadležne organe i institucije, osnovna prava i način za njihovo ostvarivanje. Utvrđivanje identiteta lica vrši se na osnovu baze podataka kojima MUP raspolaže. Apatrida u pravnom smislu reči nema na prostoru Republike Srbije, već se govori o licima za koje nije sprovedena administrativna procedura upisa u knjigu državljana. Kada se govori o pravno nevedljivim licima koja potiču sa prostora Kosova i Metohije, mora se imati u vidu da je veliki broj matičnih knjiga uništen, a postupak rekonstrukcije matičnih knjiga državljana poveren je Ministarstvu za državnu upravu i lokalnu samoupravu, a MUP je zadužen da na temelju svojih baza podataka daje potrebne podatke, kako bi se taj postupak uspešno realizovao. MUP kao organ nadležan za izdavanje dokumenata, mora da vodi računa o verodostojnosti dokaza na osnovu kojih izdaje dokumenta. Osnovni dokazi su izvod iz matične knjige rođenih i uverenje o državljanstvu. Veoma je važno voditi računa o bezbednosti kako lica tako i dokumenata, što važi i za državljane Srbije i za strance koji borave u našoj državi.

**Goran Matić** je istakao da kada se razmatra apatridija kao problem pravno nevidljivih lica može se zaključiti da je reč o problemu koji se ispoljava u više oblasti života, a u velikoj meri je povezan i sa problemom siromaštva, koji je u teoriji kriminologije naveden kao najveći izvor kriminala u društvu, a može biti imovinski, nasilni, politički, organizovani kriminal i korupcija u drugoj fazi. Iz redova apatrida i siromašnih najčešće se regrutuju lica koja se profesionalno bave kriminalom kako u sopstvenoj državi, tako i u inostranstvu. Žrtve kriminala su takođe, apatridi i siromašna lica. Apatridija i siromaštvo pogoduju i razvoju patoloških društvenih ponašanja, kao što su prostitucija, prosjačenje, alkoholizam, narkomanija. Neprepoznavanje i nerešavanje problema apatridije i siromaštva može dovesti do ozbiljnih problema u društvu, kao što je razvoj rasizma, nacionalnog ekstremizma, kao neformalne reakcije na problem. Republika Srbija je prepoznala problem apatridije i siromaštva što je rezultiralo postojanju velikog broja nacionalnih strategija i planova i akcija za rešavanje ovog problema. Apatridiju i siromaštvo je potrebno prepoznati i sa aspekta prevazilaženja regionalnih bezbednosnih problema.

**Jelena Jokanović** je istakla da se Misija OEBS-a u Srbiji u prethodnom periodu bavila problemom apatridije i siromaštva. U saradnji sa UNHCR-om, Centrom za unapređenje pravnih studija i PRAXIS-om su predložili Model zakona o postupku priznavanja pravnog subjektiviteta, kao jedan od mogućih načina za prevazilaženje postojećeg problema.

U diskusiji koja se razvila učestvovali su: Jovan Damjanović, Donka Banović, Ivanka Kostić, Saša Gajin, Davor Rako, Bela Ajzemberger,

-Istaknuto je da je romska zajednica posebno pogođena problemom apatridije i siromaštva i da se nalazi na društvenim marginama. U rešavanju problema veliku podršku pruža međunarodna zajednica i nevladine organizacije. Romska zajaednica je suočena na širokom lepezom problema, ali bez posedovanja ličnih dokumenata ni jedno drugo pravo ne može da bude ostvareno. Postoje pozitivni pomaci, kao što je aktivno učešće države u Dekadi Roma, implementaciji Nacionalne strategije za poboljšanje položaja Roma, što u izvesnoj meri dovodi do socijalizacije i integracije romske zajednice u društvene tokove. Poseban problem predstavlja odsustvo medijskih sredstava u okviru romske populacije.

-Naglašeno je da su poslanici u velikoj meri upoznati sa problematikom koja je na dnevnom redu. Može se zaključiti da postoji politička volja, o čemu svedoči i prisutnost poslanika iz svih poslaničkih grupa na ovoj sednici, ali je potrebno jasno istaći šta predstavlja stvarnu prepreku za rešavanje položaja lica bez pravnog subjektiviteta. Postavlja se pitanje zašto ovaj problem nije do sada rešen kroz brojne zakone koje je Narodna skupština nedavno usvojila, kao što je Zakon o matičnim knjigama.

-Nevladine organizacije su učestvovale u javnoj raspravi koja je organizovana u vezi sa Nacrtom zakona o matičnim knjigama i tada su izneti konkretni predlozi za rešavanje postupka priznavanja pravnog subjektiviteta. Ministar za državnu upravu i likalnu samoupravu je izneo stav o postojanju ovog problema ali je odbio mogućnost da se rešenje može naći u Zakonu o matičnim knjigama.

-Istaknuto je da je Model zakona o postupku priznavanja pravnog subjektiviteta predstavljen od strane UNHCR-a, OEBS-a, Centra za unapređenje pravnih studija i Ministarstva za ljudska i manjinska prava na tri skupa u Beogradu, Novom Sadu i Nišu, kojom prilikom su istaknuti konstruktivni predlozi za poboljšanje teksta, što je i učinjeno, ali ni na jednom skupu nije bilo predstavnika Ministarstva za državnu upravu i lokalnu samoupravu, a bez njihovog učešća i doprinosa ove probleme je nemoguće rešiti.

-Naglašeno je da je veliku podršku pomenutom modelu zakona dalo Ministarstvo za ljudska i manjinska prava, ali i Zaštitnik građana koji je ponudio da bude formalno predlagač zakonskog teksta. Ministar unutrašnjih poslova je najavio skoro usvajanje Predloga zakona o prebivalištu i boravištu kojim može biti rešen problem priznavanja pravnog subjektiviteta.

-Istaknuto je da bi najveći broj problema romske populacije bio rešen, ukoliko bi se rešio problem priznavanja pravnog subjektiviteta pravno nevidljivih osoba. U postupku je izbor članova Nacionalnog saveta nacionalnih manjina, što je ukazalo na problem upisa Roma u posebne biračke spiskove, s obzirom da veliki broj ne poseduje lična dokumenta.

**Snežana Stojanović-Plavšić** je zaključila sednicu istakavši da će stavovi izneti na ovoj sednici biti upućeni Ministarstvu za državnu upravu i lokalnu samoupravu, kako bi i na taj način bila izražena volja za uspostavljanjem pune saradnje između svih relevantnih subjekata, sa ciljem rešavanja problema apatridije i siromaštva u Srbiji. Posebno je naglasila da Narodna skupština i njeni odbori predstavljaju partnera kome je u posebnom interesu da se usvajaju najkvalitetnija zakonska rešenja i pozvala sve prisutne da svojim sugestijama i konstruktivnim predlozima.

Sednica je zaključena u 13,50 časova.

SEKRETAR ODBORA

Sanja Pecelj